**О Б Р АЗ Л О ЖЕ Њ Е**

1. **УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о тржишту капитала садржан је у одредбама члана 97. тач. 6. и 7. Устава Републике Србије, према којима Република Србија уређује и обезбеђује, поред осталог, јединствено тржиште, правни положај привредних субјеката, систем обављања појединих привредних и других делатности, банкарски и девизни систем, својинске и облигационе односе и заштиту свих облика својине.

**II. РАЗЛОЗИ ЗА ДОНОШЕЊЕ ЗАКОНА**

Закон о тржишту капитала („Службени глaсник РС”, бр. 31/11, 112/15, 108/16 и 9/20) je, од свог доношења 2011. године, више пута мењан и допуњаван услeд пoтрeбe дa сe зaкoнoдaвни oквир унaпрeди и усклaди сa потребама праксе и другим зaкoнимa кojи су у мeђуврeмeну измeњeни, као и да се дoдaтнo приближи рeгулaтиви Европске уније.

Разлози за припрему овог закона произилазе из чињенице да је Комисија за хартије од вредности (у даљем тексту: Комисија), као независно регулаторно и надзорно тело надлежно за примену овог закона, уочила да припрема проспекта у складу са прописаним правилима представља велико административно оптерећење за издаваоце, као и да би прецизирање момента престанка својства јавног друштва, смањило могућност манипулација на тржишту.

Услед настанка и проглашења пандемије вируса COVID-19 изазване вирусом SARS-COV-2, дана 15. марта 2020. године, донета је Одлука о проглашењу ванредног стања (,,Службени гласник РС”, број 29/20) на територији Републике Србије.

Са циљем да створи услове за брзи опоравак и даљи развој српске привреде, Влада је усвојила Програм економских мера, у оквиру којег је, дана 10. априла 2020. године донета и Уредба о поступку за издавање дужничких хартија од вредности за време ванредног стања („Службени глaсник РС”, брoj 54/20, у даљем тексту: Уредба). Уредба је имала за циљ да се привредним друштвима пружи могућност лакшег приступа изворима финансирања, односно поједностављење поступка и смањење трошковa издавања дужничких хартија од вредности, одступањем од одређених одредби Закона о тржишту капитала.

Уредба је потврђена Законом о потврђивању уредаба које је Влада уз супотпис председника Републике донела за време ванредног стања („Службени глaсник РС”, брoj 62/20), који је ступио на снагу 29. априла 2020. године и Законом о важењу уредаба које је Влада уз супотпис председника Републике донела за време ванредног стања и које је Народна скупштина потврдила („Службени глaсник РС”, брoj 65/20).

Имајући у виду да измене које су уведене Уредбом имају за циљ, пре свега, да у овом тренутку помогну и убрзају опоравак домаће привреде, али да би и у наредном периоду могле да обезбеде већи обим трговања и бољу понуду квалитетних финансијских инструмената на тржишту капитала у виду корпоративних обвезница, приступили смо припреми Нацрта закона који имплементира одредбе Уредбе.

Даље, имајући у виду потребу за опоравком домаће привреде и чињеницу да је пракса више пута указала на нужност спречавања манипулација на тржишту у виду шпекулативних радњи појединаца приликом делистирња јавних друштава, као и потребу повећања ликвидности самог тржишта искључивањем са истог финaнсијских инструмената, односно хартија од вредности којима се не тргује, предложеним изменама би се повратило поверење инвеститора у домаће тржиште капитала онемогућавањем закључивања фиктивних трансакција у циљу стварања привида ликвидности и обмањивања инвестиционе јавности.

Скраћивањем временског периода у коме друштво може задржати статус јавног друштва без да тргује хартијама од вредности, као и прецизирањем момента престанка својства јавног друштва, инвеститорима се пружа додатна сигурност приликом доношења одлуке о улагању, на начин којим се истовремено постиже повећање ликвидности самог тржишта које води његовом даљем унапређењу и развоју.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Члан 1. Предлога закона прописује да се форма и минимална садржина јединственог проспекта који се односи на дужничке хартије од вредности уређује подзаконским актом Комисије и да не садржи скраћени проспект. Информације о издаваоцу из проспекта, под условом да су доступне у јавним регистрима, односно на интернет страници издаваоца, као и информације које се односе на финансијске и ревизорске извештаје издаваоца, могу се у проспекту приказати упућивањем, односно директним линковањем. Прописано је и да су саставни делови проспекта последњи редован годишњи финансијски извештај са извештајем ревизора издаваоца, годишњи извештај о пословању менаџмента, као и последњи консолидовани годишњи финансијски извештај када је издавалац обавезан да га изради.

Чланом 2. Предлога закона врши се измена члана 123. став 2. тачка 2) којом се помера тренутак који се посматра као релевантан при престанку својства јавног лица, односно прецизира се да је дан доношења одлуке о сазивању седнице скупштине акционара на којој се одлучује о повлачењу акција са регулисаног тржишта, односно МТП релевантан приликом почетка рачунања рока у коме се посматра остварен обим промета акција које су предмет повлачења са регулисаног тржишта, односно МТП.

Истим чланом се врши измена члана 123. став 2. тачка 3) у делу у коме се мења један од кумулативних услова које је потребно испунити за доношење Одлуке о повлачењу акција са регулисаног тржишта, односно МТП, тако што се скраћује временски период у коме друштво може задржати статус јавног друштва без да тргује хартијама од вредности са шест на три месеца, као и временски период рачунања обима промета са три на један месец.

Члан 3. Предлога закона прописује да овај закон ступа на снагу осмог дана од дана објављивања у „Службеном гласнику Републике Србије”.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити финансијска средства у буџету Републике Србије.

**V. АНАЛИЗА ЕФЕКАТА ЗАКОНА**

**Одређење проблема које је потребно решити**

Поједностављeње поступка за састављање проспекта за издавање дужничких хартија од вредности, као и подношења одговарајуће документације Комисији уз захтев за одобрење проспекта, омогућиће привредним друштвима бржи и лакши приступ финансијским средствима неопходним за редовне пословне активности или унапређење и проширење пословања, уз мање трошкове приликом издавања ових хартија од вредности. Истовремено, очекује се да ће издавање дужничких хартија од вредности привредних друштава обезбедити квалитетан материјал којим ће се трговати на Београдској берзи, што ће значајно утицати на развој и стабилност тржишта капитала у Републици Србији и финансијског тржишта уопште.

Измене које се односе на услове за престанак својства јавног лица предложене су имајући у виду да је пракса више пута указала на нужност спречавања манипулација на тржишту у виду шпекулативних радњи појединаца приликом искључења јавних друштава са организованог тржишта и потребу повећања ликвидности самог тржишта искључивањем са истог неактивних друштава, односно друштава чијим се хартијама од вредности не тргује на организованом тржишту. С тим у вези, Комисија је, предложила измене члана 123. Закона о тржишту капитала („Службени гласник РС”, бр. 31/11, 112/15, 108/16 и 9/20) које се односе на доношење одлуке о повлачењу акција са регулисаног тржишта, односно МТП.

Важећом одредбом члана 123. став 2. тачка 2) Закона о тржишту капитала је прописано да скупштина јавног друштва може донети одлуку о повлачењу тих акција са регулисаног тржишта, односно МТП уколико је у периоду од шест месеци који претходи доношењу одлуке укупно остварени обим промета акција које су предмет повлачења са регулисаног тржишта, односно МТП износио мање од 0,5% од њиховог укупног издатог броја. Временски период од сазивања скупштине акционара и обелодањивања дневног реда скупштине до доношења предметне одлуке је отворио врата за шпекулативне активности, те је управо у том временском периоду у пракси уочен низ манипулитивних радњи у виду вештачког стварања ликвидности на тржишту са циљем онемогућавања доношења одлуке о искључењу акција са тржишта. С тим у вези, предложеном изменом је прецизиран моменат рачунања ликвидности, односно померена је временска одредница за израчунавање обима промета акција са дана доношења одлуке о повлачењу акција са регулисаног тржишта, односно МТП на дан доношења одлуке о сазивању седнице скупштине акционара. На овај начин онемогућено је вештачко стварање ликвидности, већ период у коме се рачуна промет акција представља реалан тржишни промет акција на тржишту.

Такође је у истој тачки скраћен временски период у коме се рачуна промет акција као услов за доношење одлуке о искључењу акција са тржишта са шест на три месеца. Рок од шест месеци се у пракси показао као предугачак, те је скраћивањем рока омогућено друштвима којима се не тргује активно на регулисаном тржишту, односно МТП да се искључе са тржишта. Сходно наведеном, из истог разлога је и у члану 123. став 2. тачка 3) је скраћен временски период рачунања обима промета са три на један месец.

**Циљеви који се постижу његовим доношењем**

Предлог закона, као претходно и Уредба, има за циљ да поједностави поступак за састављање проспекта за издавање дужничких хартија од вредности, као и подношење одговарајуће документације уз захтев, и прописује следеће:

* проспект који се односи на дужничке хартије од вредности се саставља као јединствени проспект и не садржи скраћени проспект;
* посебна правила у вези са финансијским извештајима издаваоца;
* уз захтев за одобрење објављивања проспекта који се односи на дужничке хартије од вредности, издавалац није дужан да достави информације о издаваоцу и финансијске извештаје који су јавно доступни или на интернет страници издаваоца, као и да поднесе документацију, која је јавно доступна у јавним регистрима.

Предложене измене које се односе на проспект, припремљене су са циљем да се услови за издавање дужничких хартија од вредности измене и ускладе са потребама домаћег тржишта и привреде.

Циљ измена одредби које се односе на престанак својства јавног друштва лежи у чињеници да је пракса више пута указала на потребу заштите инвеститора стварањем реалне слике тржишта, и то правовременим искључењем хартија од вредности којима се на тржишту не тргује, као и онемогућавањем манипулативних радњи. Предложене измене ће са једне стране допринети смањењу шпекулативних радњи на тржишту капитала и смањити могућности за манипулације на тржишту, док ће са друге стране допринети повећању ликвидности тржишта.

**Зашто је доношење акта најбоље за решавање проблема?**

Закон се односи на материју која се искључиво регулише законом.

**На кога и како ће утицати предложена решења?**

Овај закон ће имати позитиван утицај на привреду Републике Србије у целости.

Предметним изменама и допуном закона не мења се битно режим, већ се унапређују постојећи правни институти у циљу већег обима трговања и боље понуде дужничких хартија од вредности – корпоративних обвезница, као и у циљу смањења шпекулативних радњи на тржишту капитала и смањења могућности за манипулације на тржишту.

**Који су трошкови које ће примена закона изазвати грађанима и привреди посебно малим и средњим предузећима?**

На административне трошкове које ће сносити привредни субјекти у поступку добијања одобрења од стране Комисије, као и трошкови испуњавања различитих административних захтева које ће субјекти сносити у складу са обавезама прописаним овим законом, сходно ће се примењивати важећи Правилник о тарифи Комисије.

Примена овог закона неће изазвати издвајање додатних трошкова ни грађанима ни привреди.

**Да ли позитивне последице доношења Закона оправдавају трошкове његове примене?**

Позитивне последице доношења овог закона сасвим оправдавају трошкове његове примене, јер свакако нису значајнијег обима.

Према очекивањима која се односе на поменуте директне и индиректне користи, односно позитивне последице предложених решења, процењује се да ће укупне користи далеко премашити укупне трошкове који прате спровођење овог закона.

**Да ли се Законом подржава стварање нових привредних субјеката на тржишту и тржишна конкуренција?**

Закон пружа могућности свим привредним субјектима да на једноставнији начин и уз мање трошкове, дођу до финансијских средстава неопходних за одржавање и унапређење дотадашњег пословања, што може значајно да утиче на њихов положај на тржишту и конкурентност.

**Да ли су све заинтересоване стране имале прилику да се изјасне о закону?**

Приликом дефинисања одредби овог закона, активно су учествовале и усагласиле се око предложених решења, следеће институције релевантне за његову примену:

1. Министарство финансија,
2. Народна банка Србије,
3. Комисија за хартије од вредности,
4. Централни регистар, депо и клиринг хартија од вредности.

**Које ће се мере током примене Закона предузети да би се остварило оно што се доношењем Закона намерава?**

У поступку примене Уредбе о поступку за издавање дужничких хартија од вредности за време ванредног стања, Комисија је донела потребне подзаконске акте предвиђене одредбама овог закона, који су већ у примени.

**VI. ПРЕГЛЕД ОДРЕДАБА ЗАКОНА О ТРЖИШТУ КАПИТАЛА КОЈЕ СЕ МЕЊАЈУ, ОДНОСНО ДОПУЊУЈУ**

ПОСЕБНА ПРАВИЛА ЗА ЈЕДИНСТВЕНИ ПРОСПЕКТ КОЈИ СЕ ОДНОСИ НА ДУЖНИЧКЕ ХАРТИЈЕ ОД ВРЕДНОСТИ

ЧЛАН 25A

ФОРМА И МИНИМАЛНА САДРЖИНА ЈЕДИНСТВЕНОГ ПРОСПЕКТА КОЈИ СЕ ОДНОСИ НА ДУЖНИЧКЕ ХАРТИЈЕ ОД ВРЕДНОСТИ СЕ УРЕЂУЈЕ ПОДЗАКОНСКИМ АКТОМ КОМИСИЈЕ.

ЈЕДИНСТВЕНИ ПРОСПЕКТ ИЗ СТАВА 1. ОВОГ ЧЛАНА НЕ САДРЖИ СКРАЋЕНИ ПРОСПЕКТ.

ИНФОРМАЦИЈЕ О ИЗДАВАОЦУ ИЗ ПРОСПЕКТА ИЗ СТАВA 1. ОВОГ ЧЛАНА, ПОД УСЛОВОМ ДА СУ ДОСТУПНЕ У ЈАВНИМ РЕГИСТРИМА, ОДНОСНО НА ИНТЕРНЕТ СТРАНИЦИ ИЗДАВАОЦА, КАО И ИНФОРМАЦИЈЕ КОЈЕ СЕ ОДНОСЕ НА ФИНАНСИЈСКЕ И РЕВИЗОРСКЕ ИЗВЕШТАЈЕ ИЗДАВАОЦА, МОГУ СЕ У ПРОСПЕКТУ ПРИКАЗАТИ УПУЋИВАЊЕМ, ОДНОСНО ДИРЕКТНИМ ЛИНКОВАЊЕМ.

У СЛУЧАЈУ ИЗ СТАВА 3. ОВОГ ЧЛАНА, ПРОСПЕКТ КОЈИ СЕ ОДНОСИ НА ДУЖНИЧКЕ ХАРТИЈЕ ОД ВРЕДНОСТИ САДРЖИ СПИСАК СВИХ ДОКУМЕНАТА У КОЈИМА СУ САДРЖАНЕ НАВЕДЕНЕ ИНФОРМАЦИЈЕ, СА ЈАСНОМ НАЗНАКОМ У КОМ ДЕЛУ ПОЈЕДИНОГ ДОКУМЕНТА СЕ НАЛАЗИ КОНКРЕТНА ИНФОРМАЦИЈА И НА КОЈОЈ ИНТЕРНЕТ СТРАНИЦИ И ДЕЛУ ИНТЕРНЕТ СТРАНИЦЕ ЈЕ ДОКУМЕНТ ДОСТУПАН У ЕЛЕКТРОНСКОЈ ФОРМИ.

САСТАВНИ ДЕЛОВИ ПРОСПЕКТА ИЗ СТАВА 1. ОВОГ ЧЛАНА СУ ПОСЛЕДЊИ РЕДОВАН ГОДИШЊИ ФИНАНСИЈСКИ ИЗВЕШТАЈ СА ИЗВЕШТАЈЕМ РЕВИЗОРА ИЗДАВАОЦА, КАО И ГОДИШЊИ ИЗВЕШТАЈ О ПОСЛОВАЊУ МЕНАЏМЕНТА УКОЛИКО ЈЕ ИЗДАВАЛАЦ ДУЖАН ДА ГА САЧИНИ.

САСТАВНИ ДЕО ПРОСПЕКТА ИЗ СТАВА 1. ОВОГ ЧЛАНА ЈЕ И ПОСЛЕДЊИ КОНСОЛИДОВАНИ ГОДИШЊИ ФИНАНСИЈСКИ ИЗВЕШТАЈ КАДА ЈЕ ИЗДАВАЛАЦ ОБАВЕЗАН ДА ГА ИЗРАДИ У СКЛАДУ СА ЗАКОНОМ КОЈИМ СЕ УРЕЂУЈЕ РАЧУНОВОДСТВО.

У СЛУЧАЈУ ДА СЕ ПОСЛЕДЊИ РЕДОВАН ГОДИШЊИ ФИНАНСИЈСКИ ИЗВЕШТАЈ ИЗДАВАОЦА ОДНОСИ НА ПЕРИОД ОД 200 ДАНА ПРЕ НЕГО ШТО ЈЕ ЗАХТЕВ ЗА ОДОБРЕЊЕ ОБЈАВЉИВАЊА ПРОСПЕКТА ПОДНЕТ КОМИСИЈИ, ИЗДАВАЛАЦ НИЈЕ ДУЖАН ДА САЧИНИ И ПРИКАЖЕ ПОЛУГОДИШЊИ ФИНАНСИЈСКИ ИЗВЕШТАЈ.

УЗ ЗАХТЕВ ЗА ОДОБРЕЊЕ ОБЈАВЉИВАЊА ПРОСПЕКТА ИЗ СТАВА 1. ОВОГ ЧЛАНА, ИЗДАВАЛАЦ НИЈЕ ДУЖАН ДА ПОДНЕСЕ ДОКУМЕНТАЦИЈУ КОЈА ЈЕ ЈАВНО ДОСТУПНА У ЈАВНИМ РЕГИСТРИМА.

**Одлука о повлачењу акција са регулисаног тржишта, односно МТП**

**Члан 123**

Скупштина јавног друштва може донети одлуку о повлачењу тих акција са регулисаног тржишта, односно МТП гласовима који представљају најмање три четвртине од укупног броја акција с правом гласа, с тим што се статутом друштва може одредити и већа већина за доношење овакве одлуке.

Одлуку из става 1. овог члана јавно друштво може да донесе ако су кумулативно испуњени следећи услови:

1) има мање од 10.000 акционара;

~~2) да је у периоду од шест месеци који претходи доношењу одлуке укупно остварени обим промета акција које су предмет повлачења са регулисаног тржишта, односно МТП износио мање од 0,5% од њиховог укупног издатог броја;~~

2) ДА ЈЕ У ПЕРИОДУ ОД ТРИ МЕСЕЦА КОЈИ ПРЕТХОДИ ДАНУ ДОНОШЕЊА ОДЛУКЕ О САЗИВАЊУ СЕДНИЦЕ СКУПШТИНЕ АКЦИОНАРА НА КОЈОЈ СЕ ОДЛУЧУЈЕ О ПОВЛАЧЕЊУ АКЦИЈА СА РЕГУЛИСАНОГ ТРЖИШТА, ОДНОСНО МТП УКУПНО ОСТВАРЕНИ ОБИМ ПРОМЕТА АКЦИЈА КОЈЕ СУ ПРЕДМЕТ НАВЕДЕНОГ ПОВЛАЧЕЊА ИЗНОСИО МАЊЕ ОД 0,5% ОД ЊИХОВОГ УКУПНОГ ИЗДАТОГ БРОЈА;

3) да је у најмање ~~три месеца~~ ЈЕДНОМ МЕСЕЦУ периода из тачке 2) овог става остварени месечни обим промета таквим акцијама на регулисаном тржишту, односно МТП износио мање од 0,05% од њиховог укупног издатог броја.

Одлука из става 1. овог члана је валидна само кад укључује и неопозиву изјаву друштва којом се друштво обавезује да од несагласних акционара, а на њихов захтев, откупи акције уз одговарајућу накнаду, с тим што ово право има и акционар који није учествовао у раду скупштине.

По упису одлуке из става 1. овог члана у Регистар привредних субјеката, друштво је дужно да обавести регулисано тржиште, односно МТП на које су његове акције укључене у трговање.

Одговарајућа накнада из става 3. овог члана је највећа вредност акције обрачунате у складу са законом којим се уређују привредна друштва.

Комисија ближе прописује поступак исплате.